23. ΑΠΟΦΑΣΗ ΥΠΟΥΡΓΟΥ ΒΙΟΜΗΧΑΝΙΑΣ, ΕΝΕΡΓΕΙΑΣ ΚΑΙ  ΤΕΧΝΟΛΟΓΙΑΣ  Αριθ. 3537(ΦΟΡ) 352 της 9 Απρ. 1987/3 Μαρτ. 1988 (ΦΕΚ Β' 116) Σύσταση - Συγκρότηση Υπηρεσιακού Συμβουλίου του Εθνικού Αστεροσκοπείου Αθηνών (ΕΑΑ). Έχοντας υπόψη: Τις διατάξεις: 1.Του άρθρ. 14 του Νόμ. 1586/86 "βαθμολογική διάρθωση των θέσεων του δημοσίου, ΝΠΔΔ και ΟΤΑ" (ΦΕΚ 37/Α/86). 2.Του Π.Δ. 611/77 "υπαλληλικός κώδιξ" όπως αυτός τροποποιήθηκε και συμπληρώθηκε μεταγενέστερα, αποφασίζουμε: 1.Συνιστούμε στο Εθνικό Αστεροσκοπείο Αθηνών (ΕΑΑ) συλλογικό όργανο με τίτλο "Υπηρεσιακό Συμβούλιο υπαλλήλων του Εθνικού Αστεροσκοπείου Αθηνών" για την κρίση των υπαλλήλων του. 2.Το παραπάνω συμβούλιο είναι πενταμελές και συγκροτείται ως εξής: α.Από ένα μόνιμο υπάλληλο με βαθμό Α' του Εθνικού Αστεροσκοπείου Αθηνών (ΕΑΑ) προϊστάμενο Δ/νσης και από δύο μόνιμους υπαλλήλους της Γενικής Γραμματείας Έρευνας και Τεχνολογίας με βαθμό Α', από τους οποίους ένας ορίζεται πρόεδρος με τους αναπληρωτές τους, μονίμους υπαλλήλους με βαθμό Α' του ΕΑΑ και της Γενικής Γραμματείας Έρευνας και Τεχνολογίας αντίστοιχα. Σε πειθαρχικές υποθέσεις το ένα από τα παραπάνω μέλη που έχει ορισθεί ως πρόεδρος, αντικαθίσταται από τον πρόεδρο του Διοικητικού Συμβουλίου του Εθνικού Αστεροσκοπείου Αθηνών (ΕΑΑ) με αναπληρωτή του τον τακτικόν πρόεδρο του Συμβουλίου. β.Από δύο αιρετούς εκπροσώπους των υπαλλήλων του ΕΑΑ που εκλέγονται με άμεση, καθολική και μυστική ψηφοφορία. Ο τρόπος, η διαδικασία και οι προϋποθέσεις της εκλογής καθορίζονται με απόφαση του Υπουργού Προεδρίας της Κυβέρνησης που εκδίδεται ύστερα από γνώμη της ΑΔΕΔΥ. Κατά την πρώτη εφαρμογή του Νόμ. 1586/86 τα μέλη του υπό στοιχ. β της παρ. 2 της παρούσης απόφασης υποδεικνύονται από το Σύλλογο υπαλλήλων του ΕΑΑ, χωρίς υπόδειξη της ΑΔΕΔΥ σύμφωνα με το άρθρ. 14 παρ. 10 εδ. β. Για την αλλαγή της συνθέσεως του άνω Υπηρεσιακού Συμβουλίου βλέπε την 11119 (φορ) 1211/1990 (ΦΕΚ Β' 658) απ. Υπ. Βιομηχανίας Ενέργειας, και Τεχνολογίας (κατωτ. αριθ. 24). 3.Γραμματέας του Υπηρεσιακού Συμβουλίου ορίζεται υπάλληλος με Β' τουλάχιστο βαθμό μαζί με τον αναπληρωτή του υπάλληλο του ίδιου βαθμού με απόφαση του Υπουργού Βιομηχανίας, Ενέργειας και Τεχνολογίας. 4.Η θητεία του παραπάνω Συμβουλίου ορίζεται διετής με απόφαση του Υπουργού Βιομηχανίας, Ενέργειας και Τεχνολογίας, που εκδίδεται μέσα στο μήνα Δεκέμβριο του δευτέρου έτους της θητείας των μελών του. Κατά την πρώτη εφαρμογή του Νόμ. 1586/86 η θητεία των μελών του Συμβουλίου λήγει στις 31.12.87. 5.Οι υποθέσεις που εκκρεμούν κατά τη δημοσίευση της απόφασης αυτής, στα υφιστάμενα Υπηρεσιακά Συμβούλια και για τις οποίες δεν έχει ληφθεί απόφαση, κρίνονται από το Υπηρεσιακό Συμβούλιο που συνιστάται με την απόφαση αυτή. 